El voluntariat recull més de 200 kg de fem en el Barranc de Mandor
05 de març de 2024

• La jornada ‘Basuraleza’ es va celebrar el dissabte 2 per a commemorar el Dia Mundial de la Naturalesa i van participar quasi un centenar de voluntàries i voluntaris de totes les edats.

Dissabte passat, 2 de març, es va celebrar la jornada ‘Basuraleza’ en un dels trams del barranc de Mandor, en el terme municipal de l'Eliana. Es tracta d'una iniciativa promoguda i organitzada per la Coordinadora en Defensa dels Boscos del Túria i en la qual van col·laborar altres entitats com l'Ajuntament de l'Eliana.

La participació de voluntàries i voluntaris va ser molt nombrosa, quasi un centenar, i cal destacar la presència de famílies senceres amb xiquetes i xiquets desitjosos de sumar-se a la tasca de netejar de fem l'entorn natural de Mandor. En total més de 200 kg de residus es van recollir al llarg de les poc més de dues hores que va durar l'activitat. Després de l'èxit d'aquesta primera convocatòria, ja s'ha anunciat una segona jornada similar per al dia 18 de maig.

L'acció s'ha dut a terme per a commemorar el Dia Mundial de la Naturalesa, que se celebra el 3 de març en tot el planeta. Proclamat per l'Assemblea General de l'ONU en 2013, aquesta jornada té com a objectiu conscienciar sobre el valor de la naturalesa i tot el que forma part d'ella, així com dels problemes actuals que l'afecten.

L'alcalde de l'Eliana, Salva Torrent, que va participar en la jornada, va posar en valor la importància d'iniciatives com aquesta en les quals el voluntariat cobra protagonisme i es converteix en agent actiu de la preservació dels entorns naturals. Torrent va recordar que l'Ajuntament fa anys que col·labora i organitza jornades com aquesta i que ‘eixe és un dels camins, entre altres, que el Consistori seguirà per a afavorir la sostenibilitat ambiental i continuar cuidant el planeta’.